Alboraia visibilitza en el 8M les desigualtats en la indústria cultural i artística
21 de febrer de 2024

Una part important de les dones que es van formar per a desenvolupar carreres en l'àmbit cultural i artístic no arriben a registrar mai les seues obres o servicis. És per això que la regidoria d'Igualtat, encapçalada per Màbel Redondo Durà, ha presentat una programació pel 8M centrada en visibilitzar la realitat que viuen les dones a l'indústria cultural. "És important escoltar les dones i les seues experiències per fer-les visibles i que coneguem la seua realitat per poder prendre consciència i fer front a la desigualtat", assenyala la regidora.

La programació comptarà amb ponents com Paz Lloria, Sara Mansanet, i Miguel Lorente; amb un col·loqui sobre "Violència Masclista en l'àmbit cultural", el 5 de març a les 19h al Teatre l'Agrícola d'Alboraia.

El 7 de març a les 17:30h es farà el taller per a totes les edats "Dones Visibles", també al Teatre l'Agrícola. I a les 19h tindrà lloc el col·loqui "Dones i Indústria Cultural" amb Monty Peiró, Vanessa Giner, Cristina Perales, Olaya Alcázar i Anna Montesinos.

Les dades posen de manifest l'escletxa de gènere que es produïx: en el món laboral dins l'àmbit cultural la representació de les dones cau fins al 39%, i la capacitat de produir continguts culturals susceptibles de ser distribuïts en el mercat separa a les dones 26 punts respecte als homes, segons un informe del Ministeri de Cultura i Esports. Amb això no sols es perd força de treball i capacitat de producció, sinó la possibilitat d'incorporar a la cultura comuna la riquesa que representa les particulars visions del món d'un percentatge important de la població.

La programació comença l'1 de març amb una exposició itinerant sobre escriptores valencianes, i compta amb espectacles de dansa, tallers, teatre, cinema, i molt més. Podeu consultar-la a la web municipal www.alboraya.es. El 8 de març es llegirà el manifest institucional a les 12h a la porta de l'Ajuntament, i a les 18h s'ha convocat una trobada per anar a la manifestació de València, a l'estació d'Alboraia Palmaret.